S. Kahanec, poslanec: (2008-12-09):
Takže ja sa pokúsim maximálne skrátiť toto, čo som si plánoval na dlhšie, ale určite vás nechcem utrápiť, tak ako pán minister v predchádzajúcom príspevku. Pár faktov k stanovisku vlády Slovenskej republiky. Jednoznačne nepravdivé tvrdenia, ktoré spomínal predkladateľ, sú tie, že skupina firiem Zamedia a Avocat je víťazom tendra. Keď si prečíta predkladaciu správu navrhovateľov, je tam jasne uvedené, že je to skupina firiem, v ktorých je aj Zamedia a Avocat. Môže si to pozrieť v našom predloženom materiáli. A to, že nie je pravdivé tvrdenie, že ide o tender za 3,6 mld.? No, na to sa treba zasa pozrieť na Oznámenie o výsledku verejného obstarávateľa, ktoré zaslalo ministerstvo výstavby a regionálneho rozvoja Úradu pre verejné obstarávanie. Je tam jasne uvedená čiastka 3,6 mld. No a o tom, že kto bol v tom konzorciu? Áno, boli tam aj cudzie firmy, ale zaujímavé však boli tie stranícky blízke firmy. A ešte zaujímavejšie je, keď si pozriete zmluvu medzi ministerstvom a týmto konzorciom, kto túto zmluvu podpisoval. A úplne na konci je celkom zaujímavá tabuľka. Za všetky firmy ich podpísal konateľ firmy Zamedia. Zaujímavé! To znamená, že konateľ firmy Zamedia bol splnomocnený na to, aby podpísal za všetky štyri firmy. Čiže kto o tom asi rozhoduje? Firma Zamedia podľa toho. Takže toľko k stanovisku ministra. Boli tam aj iné zavádzajúce tvrdenia, ale pre krátkosť času, a preto, že vás nechcem oberať, aj vás, o čas, nebudem sa ďalej k tomu vyjadrovať. K včerajšiemu vystupovaniu niekoľkých rečníkov by som krátko chcel takisto zareagovať. K pánovi Slotovi, keď hovoril... (Reakcie z pléna.) Ale iba k tomu, že som padol z neba. Hádam môžem?! Ja som radšej, aby som padol z neba, ako by som sa mal vydriapať niekde z pekla. To, že je povinnosťou opozície kontrolovať verejné zdroje, myslím, že by malo byť každému jasné. Leitmotívom včerajšej rozpravy bola korková nástenka. Aby som to preložil do slovenčiny. Bola to transparentnosť a spôsob zverejňovania súťaže. A čo sa týka ostatných vecí, či prioritné, neprioritné služby a ďalšie spôsoby, už sa tu v tejto situácii a atmosfére neoplatí rozoberať. Každopádne by mali činy zodpovedať slovám, ako nás včera poučil pán poslanec Rafaj. No a tie slová a činy sa často rozchádzajú. Dobre. A ešte pár faktov k tomuto tendru. V oznámení ministerstva výstavby a regionálneho rozvoja pre Úrad pre verejné obstarávanie je tam jasne potvrdená čiastka 3,6 mld., je tam jasne potvrdené utajovanie, teda nezverejnenie výzvy cez Vestník verejného obstarávania a nezverejnenie ani výsledku súťaže. Je tam jasne potvrdené, že bola iba jedna ponuka, iba jeden uchádzač. Asi ťažko potom mohlo ísť o súťaž a víťazom bolo známe konzorcium. Fakty v zmluve, ktorú som pred chvíľou spomínal. V zmluve o poskytovaní služieb sa jednoznačne potvrdzuje exkluzivita zmluvy, chýba a absentuje jej tam mechanizmus pre zabezpečenie kvality, sú tam jasne potvrdené premrštené ceny a potvrdzuje aj problémové vypovedanie zmluvy. A ďalšie fakty, čo sa týkajú Ministerstva financií Slovenskej republiky, ktoré uviedlo k predmetnému tendru. A toto ministerstvo uviedlo viacero vecí, ale tá najzásadnejšia vec, spomeniem tú najzásadnejšiu, je: „Kontrola konštatuje, že vzhľadom na veľkosť zákazky oznámenie o tendri na informačnej tabuli ministerstva je v rozpore s tým, čo vyžaduje Európska komisia aj zákon.“ Ďalšie jej údaje už nebudem teraz uvádzať. A k záveru, aby som vás netrápil. Včera, alebo teda skôr povedal pán premiér, že považuje túto schôdzu za zbytočnú, a neprišiel ani do parlamentu, zástupcovia koalície považujú túto schôdzu za divadlo. Ja poviem, možno pre tých, ktorí sú už dávno zo straníckych dôvodov rozhodnutí, že za vyjadrenie nedôvery koaličnému, teda svojmu ministrovi nezahlasujú. Možno pre tých, ktorí strácajú kauzálnu citlivosť, teda nechcú vidieť žiadne dôvody či argumenty pri kauzách, v tomto prípade, tohto medializovaného tendra vyhláseného ministerstvom výstavby a regionálneho rozvoja s hodnotou zákazky vo výške 3,6 mld. Možno pre tých, ktorí nemajú záujem na efektívnych a transparentných procesoch verejného obstarávania, pri ktorých by sa dali ušetriť podľa odhadov samotného premiéra desiatky percent, 30 až 40 %, a teda desiatky miliárd korún. Možno pre tých, ktorí aj dnes nepodporili vylepšenie zákona o verejnom obstarávaní, i keď mali možnosť podporiť jeho zlepšenie. Možno pre tých, ktorí nemajú ani záujem na efektívnom využívaní verejných výdavkov, aby sa obmedzilo plytvanie s týmito výdavkami, aby sa obmedzil priestor pre korupciu či klientelizmus, aby sa z týchto ušetrených zdrojov vytvoril balík financií, ktorý by sa dal navyše využiť pri zostavovaní štátneho rozpočtu. A niekoľko desiatok miliárd by sa pre vylepšenie tohto štátneho rozpočtu určite zišlo. V konečnom dôsledku by bolo viac verejných zdrojov pre potreby občanov, od detí počnúc cez živnostníkov, úradníkov, aby som nikoho nevynechal, všetkých slušných a zodpovedných ľudí, až po seniorov. Práve preto, aby sme mohli mať kvalitnejšie vzdelanie, služby v zdravotníctve a aby sa dali systémovo, nie jednorazovo, ale systémovo riešiť – podpora rodín, sociálne zabezpečenie a tak ďalej. A úplne na záver, Slovensko naozaj potrebuje ministrov, ktorí prispejú nielen k rozvoju Slovenska, ale aj k zlepšeniu činnosti ich rezortov, ale aj k transparentným procesom verejného obstarávania v záujme šetrenia verejných výdavkov, teda peňazí daňových poplatníkov. Pán minister nás o tom nepresvedčil, preto poslanci, ktorí predložili tento návrh, žiadajú, aby Národná rada Marianovi Januškovi vyslovila nedôveru. Ďakujem za vašu trpezlivosť. (Potlesk.)